## El Govern Valencià defendrà davant d'Europa la grandària i la reciclabilitat dels envasos de fusta

*** El secretari autonòmic d'Indústria, Comerç i Consum inaugura l'assemblea general extraordinària de la Federació Espanyola de l'Envàs de Fusta i els seus Components (FEDEMCO)
* Felipe Carrasco ha anunciat també que “el nou Govern Valencià té entre els seus objectius ajudar les empreses en la seua expansió a l'exterior”**

El secretari autonòmic d'Indústria, Comerç i Consum, Felipe Carrasco, ha clausurat este dijous a València l'assemblea general extraordinària de la Federació Espanyola de l'Envàs de Fusta i els seus Components (FEDEMCO), on ha ressaltat que "el Consell defendrà davant d'Europa la grandària i la reciclabilitat dels envasos de fusta. Esta federació agrupa les empreses d'un sector que genera més de 10.000 llocs de treball, dels quals un 60 % es troben a la Comunitat Valenciana.

Felipe Carrasco ha anunciat que “el nou Govern Valencià té entre els seus objectius ajudar les empreses en la seua expansió a l'exterior. Això afecta, entre altres, el sector de l'envàs de fusta que està en transformació constant. Un sector, ha apuntat, "subjecte a la globalització, la concentració i disminució de la producció agrícola a Europa”.

El secretari autonòmic ha recordat que, com va anunciar la consellera d'Innovació, Indústria, Comerç i Turisme, Nuria Montes, “es crearà una finestreta única i se simplificaran considerablement els tràmits administratius". A més, “És fonamental donar conéixer els serveis i ajudes públiques perquè les empreses puguen fer-ne ús”, ha afegit.

“El Govern Valencià -ha continuat exposant Felipe Carrasco- és coneixedor de com és de prioritari per a este sector guanyar notorietat i que això passa per la internacionalització i per la interlocució a escala europea, procés en el qual se'ls garantix el complet suport de la Generalitat”.

Cal tindre en compte que FEDEMCO forma part de GROW International, la federació europea amb seu a Brussel·les conformada per Espanya, Alemanya, França i Itàlia. FEDEMCO presidix GROW estos dos anys. “Sabem que el vostre objectiu és ampliar a més països i reforçar el *lobby* a Europa. En eixe procés podeu comptar amb l'administració valenciana”, ha afirmat Carrasco.

**Regulació europea d'envasos**

Respecte a la legislació que afecta el sector, en este moment està en fase d'al·legacions en el Parlament Europeu un reglament fonamental sobre residus. És el 'Packaging and Packaging Waste Regulation (PPWR)'. L'esborrany del reglament establix que qualsevol envàs amb una capacitat menor a 1,5 quilograms queda prohibit. Una cosa a la qual s'enfronta un sector que defén que els envasos de fusta d'estes característiques formen part fonamental en l'ús en cascada d'un material biològic, renovable i considerat com a embornal de carboni dinàmic.

Felipe Carrasco ha coincidit amb els professionals de FEDEMCO en el fet que “és una prohibició que pot ser lògica per als envasos plàstics d'un sol ús que són difícilment reciclables. Però en el cas de la fusta, que és un envàs natural i perfectament reciclable, no té sentit. Per això ens sumarem a la justa reclamació d'impedir que es prohibisquen eixos envasos”.

“De la mateixa manera –ha conclòs el secretari autonòmic– “que des de la Generalitat es defendrà que els residus són la matèria primera d'un sector molt potent i en auge i, restringir la seua reciclabilitat simplement perquè hi haja països que no tinguen establit un sistema per a gestionar els residus és malgastar matèria primera molt valuosa per a continuar amb l'ús en cascada i mantindre el carboni segrestat en les fibres de fusta”.

D'àmbit nacional, la Federació Espanyola de l'Envàs de Fusta i els seus Components (FEDEMCO) aglutina des de 1991 empreses que fabriquen: envasos de fusta per a fruites i hortalisses, envasos de fusta per a peix i mariscos, palets, caixes i estotjos per a vins, olis, licors i altres agroaliments, embalatge industrial de fusta, components d'envasos de fusta, tauler contraxapat, maquinària i altres subministraments. La seu principal està situada a València, donada la importància del sector hortofructícola a la Comunitat Valenciana i la seua trajectòria en exportació.

Fecha: 28/09/2023